AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Viena iš Europos sienų ir pakrančių apsaugos agentūros (toliau – Agentūra) užduočių – bendradarbiauti su trečiosiomis valstybėmis sričių, kurioms taikomas Europos sienų ir pakrančių apsaugos pajėgų reglamentas (Reglamentas (ES) 2019/1896), atžvilgiu, „įskaitant galimą sienų valdymo būrių operacinį siuntimą į trečiąsias valstybes“. Todėl Agentūra, kaip Europos sienų ir pakrančių apsaugos pajėgų dalis, turi užtikrinti Europos integruotą sienų valdymą, kurio viena iš sudedamųjų dalių – bendradarbiavimas su trečiosiomis valstybėmis į Europos sienų ir pakrančių apsaugos pajėgų reglamento taikymo sritį patenkančių sričių klausimais, daugiausia dėmesio skiriant kaimyninėms trečiosioms valstybėms ir neteisėtos migracijos kilmės arba tranzito valstybėms. Agentūra tiek, kiek to reikia jos užduotims atlikti, gali bendradarbiauti su trečiųjų valstybių institucijomis, kompetentingomis klausimų, kuriems taikomas minėtas reglamentas, atžvilgiu ir gali vykdyti su Europos integruotu sienų valdymu susijusius veiksmus trečiosios valstybės teritorijoje, jei ji su tuo sutinka.

Reglamento (ES) 2019/1896 73 straipsnio 3 dalyje nustatyta, kad aplinkybėmis, kuriomis reikia siųsti Europos sienų ir pakrančių apsaugos nuolatinio korpuso sienų valdymo būrius į trečiąją valstybę, kurioje būrių nariai naudosis vykdomaisiais įgaliojimais, Sąjunga ir susijusi trečioji valstybė sudaro susitarimą dėl statuso. Šis susitarimas dėl statuso turėtų būti pagrįstas tipiniu susitarimu, Komisijos parengtu pagal minėto reglamento 76 straipsnio 1 dalį. Komisija patvirtino šį tipinį susitarimą 2021 m. gruodžio 21 d.

Sunkiausiu Europos migracijos ir pabėgėlių krizės laikotarpiu šimtai tūkstančių prieglobsčio prašytojų ir migrantų vyko į Europos Sąjungą per Vakarų Balkanus ir Šiaurės Makedonijos Respublika (toliau – Šiaurės Makedonija) tapo vieno iš pagrindinių neteisėto mišraus judėjimo maršrutų (daugiausia – iš Graikijos į Serbiją) dalimi. Nuo to laiko į Europos Sąjungą atvykstančių asmenų skaičius sumažėjo, tačiau migracijos maršrutas per Šiaurės Makedoniją vis dar plačiai naudojamas. Remiantis oficialiais duomenimis, 2021 m. į Šiaurės Makedoniją neteisėtai atvyko 20 874 asmenys. Neteisėtai migruojantys asmenys ir toliau yra organizuotų nusikalstamų grupuočių, vykdančių neteisėtą žmonių gabenimą, taikiniai. Visame migracijos maršrute gali būti pažeidžiamos jų žmogaus teisės. 2021 m. kirsdami šią šalį žuvo penki migrantai.

2017 m. Europos Komisija pradėjo derybas su Šiaurės Makedonija dėl susitarimo dėl statuso, remdamasi ankstesniu Europos sienų ir pakrančių apsaugos pajėgų reglamentu (Reglamentu (ES) 2016/1624). Derybos sėkmingai užbaigtos 2018 m. liepos 18 d. Komisijai ir Šiaurės Makedonijai parafavus susitarimo dėl statuso projektą. Vis dėlto susitarimas dėl statuso nebuvo iš karto pasirašytas, o 2019 m. minėtas reglamentas buvo panaikintas ir pakeistas Reglamentu (ES) 2019/1896.

2022 m. liepos 29 d. Komisija gavo Tarybos įgaliojimą pradėti derybas su Šiaurės Makedonija dėl Susitarimo dėl Europos sienų ir pakrančių apsaugos agentūros vykdomos operacinės veiklos Šiaurės Makedonijoje statuso. 2022 m. rugpjūčio 25 d. Europos Komisija Europos Sąjungos vardu surengė derybas su Šiaurės Makedonija dėl susitarimo. Komisija mano, kad Tarybos derybiniuose nurodymuose išdėstyti tikslai pasiekti ir susitarimas yra Sąjungai priimtinas.

Pridedamas pasiūlymas dėl Tarybos sprendimo sudaro teisinį pagrindą sudaryti Europos Sąjungos ir Šiaurės Makedonijos Respublikos susitarimą dėl Europos sienų ir pakrančių apsaugos agentūros Šiaurės Makedonijos Respublikoje vykdomos operacinės veiklos.

Šengeno asocijuotųjų šalių padėtis

Šis pasiūlymas pagrįstas išorės sienų valdymo srities Šengeno acquis. Vis dėlto Sąjunga neturi įgaliojimų sudaryti su Šiaurės Makedonija susitarimo dėl statuso taip, kad jis būtų privalomas Norvegijai, Islandijai, Šveicarijai ir Lichtenšteinui. Siekiant užtikrinti, kad sienos apsaugos pareigūnai ir kiti atitinkami darbuotojai, kuriuos tos šalys siunčia į Šiaurės Makedoniją, turėtų tokį patį statusą, koks numatytas būsimame susitarime dėl statuso, prie šio susitarimo pridėtose bendrose deklaracijose turėtų būti išreikštas pageidavimas, kad Šiaurės Makedonija ir kiekviena iš tų asocijuotųjų šalių sudarytų panašius susitarimus. Šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB, todėl Airija nedalyvauja priimant šį sprendimą ir jis nėra jai privalomas ar taikomas. Pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas.

•Suderinamumas su kitomis Sąjungos politikos sritimis

Sustiprinta kontrolė prie Šiaurės Makedonijos sienų turės teigiamą poveikį Sąjungos išorės sienų ir pačios Šiaurės Makedonijos sienų valdymui. Susitarimo dėl statuso sudarymas būtų susietas su platesnio masto bendradarbiavimo tikslais ir prioritetais, nustatytais Europos Sąjungos ir Šiaurės Makedonijos stabilizacijos ir asociacijos susitarime.

Susitarimo dėl statuso sudarymas taip pat galėtų paremti platesnes Europos Sąjungos pastangas ir įsipareigojimus toliau plėtoti pajėgumus siekiant prisidėti prie reagavimo į krizes valdymo ir skatinti Sąjungos ir Šiaurės Makedonijos konvergenciją užsienio ir saugumo klausimais.

2.TEISINIS PAGRINDAS, SUBSIDIARUMO IR PROPORCINGUMO PRINCIPAI

•Teisinis pagrindas

Šio pasiūlymo teisinis pagrindas yra SESV 77 straipsnio 2 dalies b ir d punktai ir 79 straipsnio 2 dalies c punktas kartu su SESV 218 straipsnio 6 dalies a punktu.

Europos Sąjungos kompetencija sudaryti susitarimą dėl statuso aiškiai numatyta Reglamento (ES) 2019/1896 73 straipsnio 3 dalyje, kurioje teigiama, kad „[a]plinkybėmis, kuriomis reikia siųsti nuolatinio korpuso sienų valdymo būrius į trečiąją valstybę, kurioje būrių (grupių) nariai naudosis vykdomaisiais įgaliojimais, Sąjunga ir susijusi trečioji valstybė, [...], sudaro susitarimą dėl statuso, [...].“